會師宰
作者：范純仁
朝代：宋

paragraphs: 憶昨相逢際，風喧洛城春。
芳菲供愁眼，衣袂偕京塵。
艱難各之適，會合寧逡巡。
君歸來何時，我約赴無因。
自此還相望，渴臆生埃塵。
晚歲留故丘，山村寂無鄰。
落日送樵牧，蒼烟起荆榛。
季弟自城至，開顔慰天倫。
遽言長者車，相過止來晨。
茲遇出意表，俟迎屢冠巾。
寒途馬歷歷，幽扉犬狺狺。
野夫競走報，似能喜佳賓。
空堂揖顔色，和氣相氤氳。
開尊共燈燭，笑語何諄諄。
朝遊禹門寺，暮歷清伊濱。
危龕儼金像，遠波舒翠鱗。
石樓最清絕，就宿同禂茵。
灘聲夜逾急，天然謝韶鈞。
閒淡盡物理，至樂還天真。
人生足羈束，此會尤難頻。
所期道義心，白首長相親。